ผู้ถือหุ้น DEMCO เคาะแจก W7 ฟรี 5:1 ราคาใช้สิทธิ 3.50 บ. จ่อประมูลงานใหม่ 2 หมื่นล้าน
ผู้ถือหุ้น DEMCO โหวตหนุนแผนแจกวอร์แรนต์ DEMCO-W7 ฟรีในอัตรา 5 หุ้นเดิมต่อ 1 หน่วยใบสำคัญแสดงสิทธิ ราคาใช้สิทธิ 3.50 บาท/หุ้น มั่นใจผลงานปี 66 โตแกร่ง เตรียมยื่นประมูลงานกฟภ.-กฟผ. มูลค่า 2 หมื่นล้านบาท หลังตุนแบ็กล็อกกว่า 2.9 พันล้านบาท และงาน MEIT กลุ่มงานปิโตรเคมี
ผู้ถือหุ้น DEMCO โหวตหนุนแผนแจกวอร์แรนต์ DEMCO-W7 ฟรีในอัตรา 5 หุ้นเดิมต่อ 1 หน่วยใบสำคัญแสดงสิทธิ ราคาใช้สิทธิ 3.50 บาท/หุ้น รองรับแผนแตกไลน์ธุรกิจใหม่ปั้น New S Curve มั่นใจผลงานปี 66 โตแกร่ง หลังตุนแบ็กล็อกกว่า 2.9 พัน ล้านบาท และงาน MEIT กลุ่มงานปิโตรเคมี
28 เม.ย. 2566

นายพงษ์ศักดิ์ ศิริคุปต์ ประธานเจ้าหน้าที่บริหารและกรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า ที่ประชุมสามัญผู้ถือหุ้นประจำปี 2566 ในวันที่ 27 เมษายน 2566 ที่ผ่านมา มีมติอนุมัติออกใบสำคัญแสดงสิทธิซื้อหุ้นสามัญของบริษัท (DEMCO-W7) จำนวน 146,068,850 หน่วย เพื่อจัดสรรให้แก่ผู้ถือหุ้นเดิมของบริษัทตามสัดส่วนการถือหุ้น โดยไม่คิดมูลค่า โดยมีอัตราจัดสรรเท่ากับ 5 หุ้นเดิมต่อ 1 หน่วยใบสำคัญแสดงสิทธิ อายุ 1 ปี 6 เดือน และมีอัตราการใช้สิทธิตามใบสำคัญแสดงสิทธิ 1 หน่วย ต่อหุ้นสามัญของบริษัท 1 หุ้น ในราคาหุ้นละ 3.50 บาท
นอกจากนี้ ผู้ถือหุ้นยังมีมติอนุมัติการเพิ่มทุนจดทะเบียนของบริษัทจำนวน 146,068,850 บาท จากทุนจดทะเบียนเดิม 730,344,251 บาท เป็นทุนจดทะเบียนจำนวน 876,413,101 บาท โดยการออกหุ้นสามัญเพิ่มทุนจำนวน 146,068,850 หุ้น มูลค่าหุ้นที่ตราไว้หุ้นละ 1 บาท เพื่อรองรับการใช้สิทธิของหลักทรัพย์แปลงสภาพ
สำหรับแนวโน้มผลการดำเนินงานในปี 2566 มั่นใจเข้าสู่โหมดเติบโตรอบใหม่ โดยได้รับปัจจัยสนับสนุนจากการทยอยรับรู้รายได้จากงานในมือ (Backlog) ที่มีกว่า 2,927 ล้านบาท และเตรียมยื่นประมูลงานของ การไฟฟ้าฝ่ายผลิตแห่งประเทศไทย (กฟผ.) และ การไฟฟ้าส่วนภูมิภาค (กฟภ.) มูลค่าประมาณ 20,000 ล้านบาท และงาน MEIT กลุ่มงานปิโตรเคมี
ขณะเดียวกันยังมีแผนขยายธุรกิจเข้าสู่พลังงานหมุนเวียน โดย DEMCO จะยื่นข้อเสนอในการขายไฟฟ้าจากโรงไฟฟ้าโซลาร์ฟาร์ม และโรงไฟฟ้าขยะอุตสาหกรรม เพื่อเพิ่มสัดส่วนรายได้ประจำ (Recurring Income) จากการประกาศรับซื้อไฟฟ้าจากพลังงานหมุนเวียนของภาครัฐตามแผน และรับซื้อไฟฟ้าจากพลังงานหมุนเวียนเพิ่ม 3,662 เมกกะวัตต์
อีกทั้งยังได้จัดเตรียมงบลงทุนในปี 2566 ไว้จำนวน 50 ล้านบาท เพื่อรองรับแผนการขยายตลาดโซลาร์รูฟท็อป จำนวน 10 เมกกะวัตต์ โดยตั้งเป้าติดตั้งครบ 20 เมกกะวัตต์ภายในปีนี้ หลังจากในช่วงที่ผ่านมาติดตั้งเสร็จเรียบร้อยแล้ว จำนวน 5 เมกกะวัตต์
“บริษัทยังคงมองหาโอกาสการขยายการลงทุนใหม่ ๆ ที่เป็นธุรกิจแห่งอนาคต เพื่อสร้าง New S Curve  เช่น Computerized Base, Smart Grid, Micro Grid, Energy Storage, Energy Management เพื่อต่อยอดธุรกิจ ซึ่งคาดว่าจะเห็นภาพชัดเจนในปีนี้ นอกเหนือจากธุรกิจเดิม เพื่อการเติบโตอย่างยั่งยืนและมีเสถียรภาพ” นายพงษ์ศักดิ์ กล่าว 